**MEMÒRIA DE *IUBILO-URV* 2019-20**

**Fase de consolidació**

**Elaborada per:** Rosa Queral Casanova i Jaume Aymí Escolà

**Per a:** Cori Camps Llauradó i Olga Ardèvol Andrés, Carles Castellote Caixal

Per tal de donar compliment a les expectatives de les persones adherides al programa *Iubilo-URV* la comissió ha organitzat, a partir de l’any 2020, les següents activitats:

**Gener 2020**

**Classes d’idiomes: Anglès.** Es realitzen quinzenalment, els dijous a les 18h. a l’aula 311 del Campus Catalunya. Són impartides per la companya Ann Thorsson. Hi assisteixen unes 15 persones, totes adherides al programa (i un familiar ¿?).

**Classes d’idiomes: Francès.** Es realitzen quinzenalment, els dijous, a les 19h a l’aula 508 del Campus Catalunya. Són impartides pel professor Jacky Verrier. Hi assisteixen unes 20 persones, totes adherides al programa i un familiar (la cònjuge) d’una persona adherida.

Les classes d’idiomes es van suspendre el 12 de març arran del confinament per la Covid-19.

**Conferències culturals**

Es combinen cicles de cultura europea i cicles específics de cultura catalana, que es realitzen els dilluns. Els cicles són un espai d’informació i de reflexió  sobre múltiples aspectes  de la realitat  col·lectiva a casa nostra. Sempre des d’una posició transversal i oberta, a partir de demandes sorgides des del territori, escoltem opinions dels experts en diversos temes (sobre llengua, història, art, comunicació...) i debatem entre nosaltres per créixer i enriquir la nostra mirada.

En iniciar el mes de gener vam tractar el tema del protestantisme als Països Catalans. La conferència va anar a càrrec de Josep Lluís Carod Rovira; es va celebrar a la Sala de Graus amb molta afluència de públic.

El següent dilluns (20 de gener) vam tractar el tema de cultura catalana [*L’oposició a la normativització del català (1918-1926). Francesc Matheu, Romanticisme i dissidència*.](http://events.urv.cat/event_detail/45243/detail/lroposicio-a-la-normativitzacio-del-catala-1918-1926.-francesc-matheu-romanticisme-i-dissidencia.-a.html)  La conferència va ser impartida per Maria Martí, adherida al programa *Iubilo-URV* i es va desenvolupar a la Sala de Vistes, aula 308.

Vam continuar amb el cicle de cultura catalana el dilluns 27. En aquest cas, es va tractar de *Les directrius principals en la tasca codificadora de Pompeu Fabra,* que va anar a càrrec de Joan Martí, antic rector de la URV i company de *Iubilo,* a la Sala de Graus.

Al mes de febrer, dins del cicle de cultura europea, la companya Cristina Andreu va parlar-nos de *Dublín: Història, cultura, identitat. Paradoxes d’una capital.*

Al cicle de cultura catalana el professor Magí Sunyer ens va donar a conèixer el teatre i la vida de Rossend Arús. L’acte es va celebrar el dimecres 19 de febrer a la Sala de Graus.

Per tal de preparar el cinefòrum vam decidir acompanyar prèviament a la pel·lícula una conferència que en certa manera ubiqués aquesta en un determinat context, així el company Pere Gallardo, va parlar-nos sobre ciència-ficció amb el suggerent títol de *La ciència-ficció no serveix per a res.* Aquesta conferència es va desenvolupar el dimecres 4 de març.

El cicle de cultura europea va quedar ajornat a causa de la Covid-19. Teníem prevista la conferència del professor Macià Riutort amb el títol de *La recuperació de la plena sobirania d’Alemanya.*

**Cinefòrum**

Activitat quinzenal dels dimecres. El lloc habitual de realització és la Sala de Vistes (aula 308 del campus Catalunya). Vam reprendre el cicle el 15 de gener amb *Ordet (La Palabra)* de Carl Theodor Dreyer (Dinamarca, 1955) i va ser conduïda pel company Joan Prat, adherit al nostre programa.

El dimecres 29 vam veure i comentar *Dying to Survive de* [Wen Muye](https://www.filmaffinity.com/es/search.php?stype=director&sn&stext=Wen%20Muye), (La Xina, 2018). En aquesta ocasió vam comptar amb l’ajuda de l’alumnat xinès de la URV, que no solament van subtitular la pel·lícula sinó que també van participar en el debat. Va presentar-la la professora Rong Rong Zhu.

Al mes de febrer es va presentar la pel·lícula *Once* *(Una vez)* de John Carney (Irlanda, 2007)*.* La va presentar Jaume Aymí.

El dimecres 11 de març vam visualitzar i debatre *The War of the Worlds (La guerra dels mons,* un multimèdia presentatpel professor Pere Gallardo.

La sessió programada per a dimecres 25 de març va quedar suspesa arran del confinament per la Covid-19; havíem de visualitzar *Carrington,* de Cristopher Hampton (Regne Unit, 1995) que havia de presentar Esther Forgas.

**Visites culturals**

El divendres dia 17 de gener vam realitzar una visita cultural a la catedral de Tarragona. Aquesta activitat va ser guiada per Jordi Tortosa, expert en història local, que ja ens havia acompanyat el trimestre anterior en la visita per la *Tarraco* romana.

El divendres 14 de febrer vam visitar el museu Bíblic de Tarragona. La visita va ser guiada pel seu director, Andreu Muñoz Menglar.

Va quedar pendent la visita al museu Salvador Vila-Seca de Reus, que havia de ser guiada pel seu director, Jaume Massó.

Sobre activitats relacionades amb els viatges culturals, s’havia planificat una estada a Sardenya, i una altra sobre la ruta dels càtars i l’exili.

**Exercici físic**

Tot i que hem tractat de donar resposta a la demanda de moltes persones adherides de la realització d’exercici físic a través de ioga, tai-txi, activitats aquàtiques o caminades, no hem pogut dur-les a terme per manca d’una solució adient. S’han mantingut contactes amb persones (Òscar Cadiach) i entitats, però no s’han pogut realitzar bé per manca d’acords o després pel mateix confinament.

**Activitats manuals**

Les activitats més sol·licitades han estat informàtica, fotografia i cuina. Tot i que ja teníem contactes amb el CRAI i amb una persona adherida disposada a dur a terme les activitats de fotografia (Ramon Torrents), no s’han pogut desenvolupar per la situació de pandèmia.

També teníem prevista la realització de classes de cuina amb posterior degustació amb un dinar tertúlia.

**Altres activitats**

En el cas d’altres activitats com teatre, s’havien iniciat els contactes amb *l’Aula de teatre* de la URV, de moment aturats. Queda pendent donar resposta a aquelles activitats relacionades amb el llenguatge musical (guitarra, piano, cant).

**Persones adherides al programa**

El nombre de persones adherides al programa *Iubilo*-URV és de 171. Hem incrementat en 54 persones respecte al passat informe presentat el dia del lliurament dels carnets a les persones jubilades del curs 2018-2019, quan llavors érem 117 persones. De les persones adherides, 96 són homes i 74 són dones.

**Comunicació amb les persones adherides**

Durant el confinament s’ha mantingut la informació amb les persones adherides procurant enviar notícies relacionades amb el tema i, i també senzillament per continuar el contacte, ja que sabíem que hi havia persones del nostre grup que estaven vivint aïllades.

La creació del nostre perfil a *Facebook* ens ha permès compartir informació especialitzada.

El fet d’incorporar les nostres activitats a l’Agenda de la URV ha fet que de mica en mica fossin conegudes per altres associacions de persones grans i públic en general, la qual cosa ha facilitat que l’assistència no hagi estat solament de les persones adherides, sinó també de públic en general.

Com en altres edicions s’ha tramès informació del Rectorat, dels serveis d’esport, de l’oficina de voluntariat, etc.

També es va anunciar la campanya encetada pels sindicats respecte al cobrament del 60% de les pagues extra de 2013.

**Col·laboració de les persones adherides amb les campanyes de la URV**

S’ha participat en les campanyes següents:

 -Recollida de joguines el Nadal 2019 de l’Oficina de Compromís Social.

- Avaluació de treballs de fi de batxillerat.

- Correcció de treballs pels premis de batxillerat.

**Assemblea**

El dimarts 25 de febrer es va dur a terme l’assemblea de persones adherides al Programa *Iubilo*-URV. L’assemblea va ser presidida per la vicerectora Cori Camps i es va celebrar a la Sala de Graus del campus Catalunya. Es va posar a l’abast de les persones adherides assistents la memòria del curs 2018-19 i un resum de les preferències obtingudes del buidatge dels formularis d’adhesió al programa.

En general, la queixa de les persones assistents va ser per la qüestió del correu electrònic. No s’estava d’acord a canviar el correu de tota la vida per introduir *@iubilo.urv.cat*. La vicerectora va dir que consultaria el tema amb els serveis d’ informàtica.

**WEB**

Darrerament hem observat dificultats per poder actualitzar la web afegint-hi noves pàgines. La persona encarregada, en Jordi Saludes, ens va informar que ell no portava ja el seu manteniment. Ens vam posar en contacte amb la persona a qui s’havia assignat la nostra web, però no vam obtenir resposta. La impossibilitat de desplaçar-nos al nostre lloc ha fet que no hàgim pogut mantenir-la. Hem observat que moltes persones adherides, en el moment d’omplir el formulari d’adhesió, no ho podien fer o bé, si ho feien, no ens arribava, cosa que s’ha solucionat “parcialment” des de RRHH. Però el formulari era antic i no recollia dades que el mateix servei ens havia demanat que tinguéssim en compte, així que els hem enviat el formulari per emplenar o bé l’han imprès i ens l’han enviat per correu intern. Entenem que la situació de pandèmia i el teletreball han ocasionat molts problemes, i per aquesta raó no hem insistit, però cal resoldre el tema quan sigui possible.

**Altres temes per al futur**

Donada la situació de pandèmia i com que les persones adherides a *Iubilo-URV* som, per edat, persones de risc, vam contactar amb Tecnologies de l’Aprenentatge i la Comunicació (Javier Legarreta) per informar-nos sobre com podrem dur a terme la nostra activitat a través de les plataformes virtuals, com per exemple *Microsoft Teams*.

Vam comunicar la nostra decisió a la vicerectora Cori Camps, que va parlar amb els serveis informàtics per fer-ho possible. Estem a l’espera d’iniciar el curs per començar a posar en marxa el programa per a aquest curs.

**Tarragona, 21 de setembre de 2020**